BOSTON, BRATISLAVA. Kennedyovci zrejme dlho bez najvyššej politiky nevydržia. Len rok po tom, čo Kongres opustil Patrick Kennedy a po 64 rokoch nikto zo slávnej rodiny nezastával žiaden volený úrad v krajine, ďalší člen dynastie plánuje vstup do politiky.
Joseph Patrick Kennedy III. (31) by mohol byť prvým z najmladšej generácie, čo zaujme volený úrad. Vo štvrtok oznámil, že opúšťa svoje zamestnanie prokurátora v štáte Massachusetts a pomýšľa, že sa zúčastní volieb do federálneho Kongresu.
Joseph je vnukom Roberta Kennedyho, amerického senátora, ktorého v roku 1968 zastrelili počas kandidatúry na amerického prezidenta. Jeho prastrýko je Ted Kennedy, dlhoročný senátor, ktorý zomrel v roku 2009 a tiež John Fitzgerald Kennedy, zavraždený americký prezident. Aj jeho otec, Joseph Kennedy II., slúžil ako kongresman v rokoch 1987 až 1999.
Ak najmladší Kennedy vstúpi do boja, nie je isté, či vyhrá. "Nebol by istým víťazom. Žijeme v čase, keď rodinné dynastie môžu hrať proti kandidátovi," povedal pre New York Times politológ Peter Ubertaccio.